SGP วอลุ่มหนา-บวกแรงเกือบ4% ลุ้นงบฯ Q2/61 Turnaround แนะซื้อเป้า 13.10 บ.
SGP วอลุ่มหนา-บวกแรงเกือบ4% ลุ้นงบฯ Q2/61 Turnaround แนะซื้อเป้า 13.10 บ. โดย ณ เวลา 12.19 น. อยู่ที่ระดับ 11.30 บาท บวก 0.40 บาท หรือ 3.67% ด้วยมูลค่าซื้อขาย 401.04 ล้านบาท
24 ก.ค. 2561

ผู้สื่อข่าวรายงานว่า บริษัท สยามแก๊ส แอนด์ ปิโตรเคมีคัลส์ จำกัด (มหาชน) หรือ SGP ณ เวลา 12.19 น. อยู่ที่ระดับ 11.30 บาท บวก 0.40 บาท หรือ 3.67% ด้วยมูลค่าซื้อขาย 401.04 ล้านบาท ราคาหุ้นปรับตัวแรงตลอด 3 สัปดาห์โดยนับตั้งแต่หุ้นปรับตัวจากระดับ 9.30 บาท เมื่อวันที่ 2 ก.ค.61

บล.เคจีไอ (ประเทศไทย) ระบุในบทวิเคราะห์นแนะ”ซื้อ”หุ้น บมจ.สยามแก๊ส แอนด์ ปิโตรเคมีคัลส์ (SGP) ให้เป้าพื้นฐาน 13.1 บาท ประเมินแนวโน้มผลการดำเนินงาน ไตรมาส 2/61ฟื้นตัว QoQ และ Turnaround YoY ขณะที่การเข้าลงทุนธุรกิจโรงไฟฟ้า และลดสินค้าคงคลังในช่วงที่ราคาก๊าซเป็นขาลง ช่วยลดความเสี่ยงที่ผลการดำเนินงานขาดทุนไปได้ดี โดยเริ่มเห็นตั้งแต่ Q1/61
นอกจากนี้ Upside ในอนาคต คือ การเข้าลงทุนธุรกิจ LNG ทั้งในประเทศและต่างประเทศ (จีน) คาดจะหนุนการเติบโตในอนาคต จากดีมานด์ LNG แทนการใช้ถ่านหินที่เพิ่มขึ้นมาก
เดิมธุรกิจของ SGP อิงกับราคาก๊าซ LPG ในตลาดโลกเป็นหลัก ซึ่งมีความผันผวนตามปัจจัยฤดูกาลและสถานการณ์ราคาน้ำมันดิบ ทำให้ผลการดำเนินงานมีความผันผวนสูงในแต่ละไตรมาส แต่ล่าสุดจากการบริหารจัดการสินค้าคงคลังที่ดีขึ้น วงจรเงินสด (Cash cycle) ที่สั้นขึ้น ทำให้ SGP ยังรักษากำไรได้ราว 100 ล้านบาท และประเมินในช่วงที่ราคาก๊าซเป็นขาขึ้นเช่นใน ไตรมาส2/61 (+16.7%) SGP จะสามารถทำกำไรได้จากส่วนต่างราคา ซึ่งจะทำให้แนวโน้มผลการดำเนินงาน ไตรมาส 2/61จะพลิกจากขาดทุนใน ไตรมาส 2/60 และฟื้นตัวจาก Q1/61 (เบื้องต้นคาด ไตรมาส 2/61กำไร 600 ล้านบาท ฟื้นตัวจากกำไร 100 ล้านบาท ใน Q1/61)
ปัจจุบัน SGP ถือหุ้นโรงไฟฟ้าพลังงานความร้อนร่วมที่ประเทศพม่ากำลังการผลิตติดตั้ง 230MW ในสัดส่วน 36.1% โดยเราประเมินจะแบ่งส่วนแบ่งกำไรให้ SGP ได้เฉลี่ยปีละ +200 ล้านบาท ซึ่งจะช่วยชดเชย ความผันผวนของธุรกิจแก็สที่เป็น Commodity ได้
การเปิดเสรีนำเข้าก๊าซของไทยคาดว่าจะเป็นโอกาสของผู้ประกอบการอย่าง SGP ที่จะขยายธุรกิจไปยัง LNG โดยคาดภาครัฐฯจะเริ่มทยอยการเปิดเสรี โดยให้การไฟฟ้าฝ่ายผลิตแห่งประเทศไทย (กฟผ.) หรือ EGAT เริ่มเปิดประมูลซื้อก๊าซ LNG เพื่อผลิตไฟฟ้าก่อน ซึ่ง SGP จะจับมือกับ กฟผ.อินเตอร์เนชั่นแนล (EGATi) บ.ลูกของ EGAT เข้าร่วมประมูล เมื่อมีการเปิดประมูลเป็นทางการ
ขณะที่ Upside ธุรกิจ LNG ที่ประเทศจีนก็เปิดกว้าง โดยปัจจุบันนโยบายภาครัฐจีน คือการลดการใช้ถ่านหิน ทำให้คาดดีมานด์ LNG ที่จีนจะเพิ่มขึ้นแบบก้าวกระโดด ซึ่งทาง SGP วางแผนที่จะขยายธุรกิจ LNG ที่จีน (ยังไม่รวมในประมาณการฯ)